
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az egyrészről az Európai Unió, másrészről Grönland kormánya és Dánia kormánya közötti fenntartható halászati partnerségi megállapodás végrehajtási jegyzőkönyvének (2025–2030) az Európai Unió nevében történő megkötéséről szóló tanácsi határozatra irányuló javaslatról
(COM(2024)0479 – C10 0227/2024 – 2024/0263(NLE))
(Egyetértés)
Az Európai Parlament,
–	tekintettel a tanácsi határozat tervezetére (14652/2024), 
–	tekintettel az egyrészről az Európai Unió, másrészről Grönland kormánya és Dánia kormánya közötti fenntartható halászati partnerségi megállapodás végrehajtásáról (2025–2030) szóló jegyzőkönyv tervezetére (14781/24), 
–	tekintettel a Tanács által az Európai Unió működéséről szóló szerződés 43. cikke (2) bekezdésével és 218. cikke (6) bekezdése második albekezdése a) pontjának v. alpontjával összhangban előterjesztett, egyetértésre irányuló kérelemre (C10‑0227/2024),
–	tekintettel a Költségvetési Bizottság költségvetési értékelésére,
–	tekintettel a határozatra irányuló tervezetről szóló, ...[footnoteRef:1]-i nem jogalkotási állásfoglalására,  [1:  E napon elfogadott szövegek, P10_TA(0000)0000.] 

–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel a Halászati Bizottság ajánlására (A10‑0000/2025),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak, a Bizottságnak, egyrészt a tagállamok kormányainak és parlamentjeinek, másrészt Grönland és Dánia kormányának.

2024 végén Grönland és az Európai Unió aláírta a fenntartható halászati partnerségi megállapodáshoz csatolt új végrehajtási jegyzőkönyvet (2025–2030). Egy vegyes megállapodásról van szó, amely lehetővé teszi az uniós hajók számára, hogy olyan fajokra halásszanak, mint a közönséges tőkehal, a grönlandi laposhal, a vörös álsügér vagy a norvég garnéla. Cserébe az Unió a hajótulajdonosok által fizetett díjakon felül évi 17 296 857 EUR összegű pénzügyi hozzájárulást fizet, amelyből 14 096 857 EUR összeget a hozzáférési jogok tesznek ki, 3 200 000 EUR összeget pedig a grönlandi halászati politika támogatására és végrehajtására különítenek el. A halászati megállapodás az elmúlt években mintegy tíz uniós hajó számára tette lehetővé, hogy az autonóm terület vizein halásszon. Az új jegyzőkönyv részletezi a hozzáférésre vonatkozó szabályokat és rendelkezéseket.

Halászat Grönlandon

A halászat társadalmi-gazdasági és kulturális szempontból kulcsfontosságú ágazat Grönland számára. A foglalkoztatás 15%-át és az ország exportjának több mint 90%-át adja. A part menti halászatot főként kis csónakokkal (dingikkel) végzik. Élteti a helyi gazdaságot és munkahelyeket teremt. Számos elszigetelt inuit közösség léte a megélhetési halászattól függ. A terület fejlett nyílt tengeri halászflottával is rendelkezik, és halászati megállapodások vannak hatályban, amelyek lehetővé teszik külföldi hajók számára, hogy a nyílt tengeri halászati övezetben halásszanak. A grönlandi halászat ki van téve az éghajlatváltozás által az Északi-sarkvidék veszélyeztetett tengeri környezetére gyakorolt hatásoknak, amelyek kihatással vannak a halászott fajokra is. Grönland intézkedéseket vezetett be a halászat tengeri környezetre gyakorolt hatásának korlátozására: visszadobási tilalom, járulékos fogások kezelési terve stb.

A fenntartható halászati partnerségi megállapodás végrehajtásáról szóló új jegyzőkönyv

Az aláírt új jegyzőkönyv hat évig érvényes, ami stabilitást és láthatóságot biztosít az érdekelt felek számára. Rendelkezéseket állapít meg az európai hajók vizekhez való hozzáférésének és a Grönlanddal való együttműködésnek a szabályozására: halászati lehetőségek, járulékos fogások, tudományos együttműködés, nyomon követés, ellenőrzés, felügyelet, halászati övezetek, megfigyelők stb.

A megállapodás sajátossága, hogy a fogásokat évente rögzített halászati lehetőségek révén szabályozzák. Az előadó aggodalmát fejezi ki amiatt, hogy az utólagos értékelés szerint több célfaj esetében a teljes kifogható mennyiség meghaladja a tudományos szakvéleményben meghatározott határértékeket. A bizonyított túlhalászás vagy az adatok hiányához kapcsolódó bizonytalanságok veszélyeztetik a halpopulációkat és a halászat fenntarthatóságát, például a keleti norvég garnéla esetében. Ezért számos indikatív halászati lehetőséget csökkentettek. A másik hangsúlyos kérdés a célfajokra és a tengeri ökoszisztémákra vonatkozó további adatok szükségessége.

Az ágazati támogatás programozását a jegyzőkönyv végrehajtását követő három hónapon belül fogadják el. Az elmúlt években az ágazati támogatás támogatta a tudományos kutatást és értékeléseket, a grönlandi halászati igazgatást, az ellenőrzést, de a kisüzemi part menti halászatot is. A legutóbbi jegyzőkönyv értékelése pozitív mérleget von.

Megállapítások és ajánlások 

Az előadó emlékeztet a fenntartható halászati partnerségi megállapodás, valamint a Grönland és az EU közötti halászati kapcsolatok fontosságára, tekintettel az Egyesült Államokkal fennálló jelenlegi diplomáciai feszültségekre és az Északi-sarkvidéket sújtó éghajlati válságra. A halászati megállapodás az ágazati támogatás révén a grönlandi hatóságok és a civil társadalmi szereplők által is üdvözölt támogatást nyújt. Az Unió által fizetett pénzügyi hozzájárulás, az ágazati támogatás összege és a hajótulajdonosok által fizetett díjak növekedése pozitív.

Az előadó felszólítja az EU-t, hogy nyújtson nagyobb támogatást a part menti halászközösségeknek, tiszteletben tartva az őslakos népek jogait és a FAO kisléptékű halászatról szóló iránymutatásait. A megállapodásba őket és a nem kormányzati szervezeteket is be kell vonni. Az ellenőrzéshez, a jogellenes, be nem jelentett és szabályozatlan halászat elleni küzdelemhez, az adatgyűjtéshez és a tudományos kutatáshoz nyújtott uniós támogatás szintén pozitív.

Az előadó hangsúlyozza a megállapodás környezeti kihívásait. Amint azt a Parlament már 2021-ben kiemelte, alapvető fontosságú az adatgyűjtésre és a túlhalászás elleni küzdelemre irányuló erőfeszítések folytatása, valamint a grönlandi teljes kifogható mennyiségek tudományos szakvélemények alapján történő meghatározása és az éves halászati lehetőségeknek az EU számára történő elosztása. Az EU-nak, bár csak kisebb mennyiségben halászik, követnie kell az elővigyázatosság elvét. A többlet meghatározása egyes esetekben megkérdőjelezhető. Az uniós hajók által folytatott halászat a tengerfenéki ökoszisztémákra is hatással van, és az ágazat támogatásával a veszélyeztetett tengeri ökoszisztémák azonosítására és védelmére kell összpontosítani.

Végezetül az előadó kéri, hogy ezt a halászati megállapodást helyezzék a regionális halászati irányítás keretébe. A kvótacserék eredményeként a brexit után a part menti országokkal – köztük Norvégiával – ápolt kapcsolatok szorosan kapcsolódnak a megállapodáshoz. Az EU-nak és Grönlandnak fokoznia kell az együttműködést és az átláthatóságot a regionális halászati gazdálkodási szervezeteken belül és a part menti államok közötti megállapodásokban. Tágabb értelemben az EU-nak jobban kell védenie a fajokat és a tengeri környezetet az Északi-sarkvidéken.

A fenti felsorolás az előadó kizárólagos felelősségi körében készült.
Amennyiben a felsorolásban természetes személyek saját nevükkel vagy feladatkörükkel vagy mindkettővel azonosítva szerepelnek, az előadó kijelenti, hogy az érintett természetes személyeknek megküldte az Európai Parlament 484. sz. Adatvédelmi nyilatkozatát (https://www.europarl.europa.eu/data-protect/index.do), amely meghatározza a személyes adataik kezelésére alkalmazandó szabályokat és az említett adatkezeléshez kapcsolódó jogokat.

